*Balázs Ágnes*

**A pösze nyuszi (részlet)**

– Itt van! Megjött végre a **húsvéti nyúl**!

Ám a következő pillanatban csodálkozva tátotta el mindenki a száját. A nyuszi fatalicskáját három nyúlfia tolta lógó nyelvvel, lógó füllel, erősen lihegve. S a fatalicskában nem húsvéti **tojások** voltak. Nem bizony. Tudod, ki feküdt benne jajveszékelve, a fejét és a derekát tapogatva? Maga a **húsvéti nyúl**!

– Jaj, te szegény! Mi történt veled? – vették körül aggódva a beteg nyuszit az erdő lakói.

– Leesztem a létráról. Összetörtem kezem-lábam, ész kitörtem az elsző két fogamat – mutatta foghíjas száját a **húsvéti nyúl**. – Rettenetesz, szörnyűszégesz helyzet.

– Miért másztál fel a létrára? – érdeklődött rókaasszonyság.

– Hogy feljusszak a padlászra – magyarázta pöszén a **húsvéti nyúl**. – Eddig szoszem történt baleszet. Minden húszvétkor fölkapaszkodom, ugyanisz…

– ...A padláson tartjuk a **tojásokat** – fejezte be a mondatot a legidősebb nyúlgyerek.

– Akkor most mi lesz? Honnan kerül az ünnepre színes **tojás**? – faggatta rémülten mókusmama a pösze nyuszit. – Itt a húsvét. Csak te tudod megfesteni őket!